Košútová, Magda, poslankyňa NR SR (2011-07-11):
Ďakujem pekne za slovo. Vážený pán predsedajúci, vážený pán minister, vážené panie poslankyne, páni poslanci, netaktizovala som ako moji dvaja predrečníci, ktorým sa tesne pred ich vystúpením podarilo vybehnúť zo sály, tak dovoľte mi, aby som povedala pár slov k tejto rozprave aj ja. Pani poslankyňa Laššáková vo svojom vystúpení urobila exkurz do vývoja Zákonníka práce do roku 1965. Ja pôjdem ďalej. Pri návšteve múzea na hrade Český Krumlov ma zaujala expozícia, ktorá veľmi súvisí s prerokúvanou témou. V tejto expozícii bol vystavený služobný poriadok pre pracovníkov jeho jasnosti kniežaťa Adolfa Josefa zo Schwarzenbergu, zo septembra 1870. Chcela by som vás s časťou tohto služobného poriadku oboznámiť. V časti A, vo všeobecnej časti, § 1 ods. 1 sa píše: „Služobný poriadok zahrnuje všetky nariadenia, ktoré určujú povinnosti a práva zriadencov v kniežacích službách a upravujú výkon služby. Tento služobný poriadok neplatí pre zamestnancov kniežacej domácnosti.“ V odseku 2 sa ďalej uvádza: „Tieto ustanovenia sú uvádzané len vo všeobecných rysoch a na ich doplnenie slúžia ostatné a v budúcnosti vydané služobné predpisy, návody a zvláštne rozhodnutia.“ Ja som si vybrala z tohto služobného poriadku pracovný poriadok pre úradníkov. Dovoľte, aby som ho celý prečítala, tak ako tam bol stanovený. Prvý bod: „Denne pred začiatkom pracovnej doby sú úradníci povinní dôkladne zamiesť kanceláriu, vysypať popol z kachieľ a utrieť prach.“ Druhý bod: „Úradníci zodpovedajú tiež za to, že kancelária bude vždy riadne vykúrená. Potrebné palivo si obstarajú na svoje náklady.“ Tretí bod: „Súkromné rozhovory sú v pracovnej dobe nežiadúce.“ Štvrtý bod: „Riadna pracovná doba je 12 hodín denne. V prípade potreby musí každý úradník pracovať bez vyzvania nadčas.“ Piaty bod: „Akákoľvek politická činnosť úradníkov má za následok okamžité prepustenie.“ Šiesty bod: „Fajčenie a požívanie liehovín sa očakáva u úradníkov v zdržanlivosti.“ Siedmy bod: „K dámam a vyššie postaveným osobám sa úradník správa slušne.“ Ôsmy bod: „Na čítanie sa odporúča Biblia. Nie sú námietky proti iným knihám, pokiaľ sú tieto mravne nezávadné.“ Deviaty bod: „Povinnosťou každého úradníka je starostlivosť o zdravie. V prípade choroby nemá nárok na mzdu. Každý úradník, ktorý má pocit zodpovednosti, by si mal preto pravidelne ukladať zo svojej mzdy primeranú čiastku pre prípad choroby či inej nepredvídanej potreby.“ Desiaty bod: „Úradníci sa nesmú pri práci mýliť. Kto sa pri svojej práci dopustí častejšie chýb, bude prepustený.“ Jedenásty bod: „Kto odporuje šéfovi, dokazuje tým, že pred ním neprechováva príslušnú úctu. Z tejto skutočnosti sa vyvodia dôsledky.“ Dvanásty bod: „Úradníci sú povinní viesť zbožný a cudný život.“ Trinásty bod: „O dovolenku môžu úradníci požiadať len z naliehavých rodinných dôvodov. Táto je však neplatená.“ Štrnásty bod: „Úradníci nech majú stále na mysli, že tisíce iných osôb sú ochotné okamžite nastúpiť na ich miesta.“ Pätnásty bod: „Úradníci nesmú nikdy zabudnúť, že sú svojmu principálovi povinný vďačnosťou, pretože je ich živiteľom.“ To boli body, ktoré boli uvedené v zákonníku kniežaťa Adolfa Josefa zo Schwarzenbergu zo septembra 1870. Pán poslanec Petrák povedal, že sa viac vraciame ako 100 rokov dozadu. Ja si myslím, že sa vraciame ďalej. Nemyslíte si to? Pokiaľ by ctení kolegovia mali záujem o tento dokument a chceli z neho pripraviť nejaký pozmeňujúci návrh do Zákonník práce, poskytnem na to príslušnú fotodokumentáciu. Ďakujem pekne. (Potlesk.)